*Idé: Kerstin Othmer-Haake*

**Alt blir snudd– igjen og igjen**

En fortelling om dåpen

Fortellerhansken er utviklet i forbindelse med trosopplæringstiltaket **«Gratulerer med dåpen».** Den er inspirert av den engelske Story Bag og ideen er hentet fra kirken i Westfalen/Tyskland.

Det er laget en **instruksjonsfilm** som viser bruk av hansken. Den finner du under [ressursbanken.no](http://www.ressursbanken.no/).

Fortellerhansken er et verktøy som kan brukes til å fortelle om dåpen for barn/unge. Den egner seg også godt som utgangspunkt til en samtale med barn. Hansken kan brukes under et opplegg med barn eller i en gudstjeneste.

Fortellerhansken er sydd sammen av stoff i ulike farger. På noen av flatene er det symboler, som en hånd og nattverdselementer. Dessuten er det et lite trekors inne i hansken når du kommer til den hvite delen. Til hver farge er det knyttet henvisninger til Bibelen. Disse viser til hvilke referanser fortellingsteksten bygger på. Det er ikke tenkt at dette skal leses opp under fortellingen.

Ha hansken på venstre hånd og bruk høyre hånd til å snu den. Det er viktig å øve godt. Pass på at det ikke vises mer enn en farge om gangen. Det er ikke lett å stå og lese i et manus og samtidig bruke begge hendene til å snu sidene i hansken.

Det følgende er stikkord til tema, som gjennom bruk av farger og symboler, kan brukes for å fortelle hvordan dåpen er en gave fra Gud som snur alt opp og ned. Finn dine poeng og lag en samtale eller en fortelling som viser sidene i hansken.

Flate 1: **LYS BLÅ – VANN**

I dag skal vi snakke om dåp.

Og når vi skal snakke om dette må vi jo ha en blå vannfarge.

***(Ha hansken på venstre hånd.)***

Vann er viktig. Vannet er livsviktig. Å leve uten vann går ikke an! Vi drikker det, og vasker oss i det. Regnet gir næring til alt som gror, og i havet lever fisken vi spiser. Slik gir vannet liv. Uten vann dør livet.

Vi blir døpt i vann. Vannet i dåpsfatet minner oss om vannet Gud skapte helt i begynnelsen. Det minner oss om storflommens vann den gangen Noah bygget den store båten.

Og det er mye mer i Bibelen som handler om vann: Israelfolket gikk gjennom vann da de flyktet fra Egypt og faraos soldater var bak dem. Vannet hjalp dem så de gikk inn i frihet, til et nytt liv.

Jesus ble døpt i vann nede ved Jordanelven. Og da du ble døpt var det vann i dåpsfatet da også. Gjennom dåpen har du del i det evige liv. Når du fikk dåpsvann over deg ble livet ditt på en måte snudd opp ned…

Sal 36, 10; 1. Kor 6, 11; 1.Pet 3, 20ff.

***(Snu slik at flaten med bokstaver vises.)***

Flate 2: **BOKSTAVER - NAVN**

Under dåpen blir alt forandret, alt snur seg rundt: Du er som født på ny.

Først og fremst er dåpen etunder og en gave fra Gud som er større enn vi kan fatte eller sette ord på.

I dåpen blir navnet vårt skrevet ned på nytt, med nye bokstaver, inn i livets bok – inn på slektstreet til Gud. Vi hører til i Guds familie. I fortellingen om Moses sier Gud gjennom den brennende tornebusken: Det er meg, jeg er med deg. Vær ikke redd, jeg har løst deg ut, jeg har kalt deg ved navn, du hører til meg.

Jes 43, 1ff.; Matt 28, 18ff.; Rom 14, 7ff.

***(Snu til gul flate.)***

Flate 3: **LYS**

Gult som … lys.

Når vi døper så leser presten en bønn: Evige Gud, vi takker deg for frelsen i den hellige dåp, der du frir oss fra mørkets makt og gjør oss til lysets barn. Send din Ånd, så de som døpes, reises opp fra dåpens vann til det nye livet med Jesus Kristus, vår Herre.

Og så minnes vi ordene som Jesus sa: Jeg er verdens lys. Og han sa enda mer og han lovte: *Den som følger meg, skal aldri vandre i mørket, men ha livets lys.*

Vi har fått ett nytt liv sammen med Jesus! Mange av dere fikk et dåpslys da dere ble døpt. Det minner oss om at vi alle er verdens lys. Vi skal ikke gjemme bort lyset, men vi skal oppdage at Guds lys skinner i hjertet vårt og spre det videre i verden. Vi er lysets barn.

Sal 119, 105; Matt 5, 14; Joh 8, 12ff.; Rom 12, 4ff.; Ef 5, 8.14

***(Snu til mørk blå og vis flaten med hånden.)***

Flate 4: **MØRK BLÅ med hånden**

Å døpe er å gjøre noe. Man må bruke hendene ved dåp: Vannet må fylles i dåpskanne og dåpsfat, det må strømme ut av prestens hånd når hun øser vannet opp av dåpsfatet. Dåpen gir liv. I Guds hånd er vi beskyttet. Vi alle lever i Guds hånd og Gud holder sine hender over oss, hele tiden. ***(Løft hendene til en velsignelseshandling)***

Sal 139; Mark 7, 31; 8, 23

***(Snu til hvit flate.)***

Flate 5: **HVITT**

Det hvite minner oss om dåpskjolen. Den er hvit fordi den er ren. I dåpen legger vi bak oss alt det som hører det gamle til, vi får en ny kjole, nye klær. Det onde, det vi i kirken kaller for synd, er borte.

På en måte blir det som om vi i dåpen vasker bort det som skiller oss fra Gud.

Fra da av kan ingen ting skille oss fra Guds kjærlighet, ikke døden en gang. Og en dag skal vi bli vekket opp fra de døde.

Sal 104; 1. Kor 15, 53f.; Gal 3, 27f.; Åp 21, 1-5a

(Hent ut det lille trekorset, som ligger i den røde delen.)

Her er det jo et kors…

Da du ble døpt leste presten fra Bibelen og ba en bønn ved døpefonten, så tegnet han korsets tegn over deg, som et usynlig merke på at du tilhører den korsfestede og oppstandne Jesus Kristus.

(Presten sa i dåpen: Gud bevare din utgang og din inngang, fra nå og til evig tid.

Jeg tegner deg med det hellige korsets tegn, som et vitnesbyrd på at du skal tilhøre Jesus Kristus og tro på ham.

Vi tilhører alle en familie, vi er en del av en familie. Og vi vet at vi har vår plass i familien så lenge vi lever. I dåpen blir vi en del av en ny, stor familie – vi får tilhørighet i en stor familie også etter livet her på jorden, ja til evig tid.

Korset minner oss på at vi er en del av en stor og evig familie. Det minner oss på håpet om det evige liv. Og det minner oss på at Jesus sier til oss i dåpen: «Se, jeg er med deg alle dager inntil verdens ende».)

Luk 9, 23; Joh 14, 19; Rom 6, 3

***(Snu til rødt – vis flaten uten nattverdsymbolene.)***

Flate 6: **RØDT – KJÆRLIGHET**

Rødt som … kjærlighet.

Guds kjærlighet kan det ikke bare fortelles om, den kan oppleves.

Vi kan smake på den også. En av de tingene vi gjør i kirken der vi kan få oppleve dette er i nattverden.

***(Snu hansken så nattverdelementene vises)***

Nattverden er en fest. Og på en fest serveres det mat. I nattverden får vi brød og vin.

Nattverden er stedet hvor vi kan komme, store og små, med vår tvil og tro.

Vi tenker tilbake til Jesu død og vi gleder oss over at han ble vekket opp igjen. Vi som er døpt er alle sammen invitert til festen. I brød og vin kan vi se og smake Guds godhet, i brød og vin er Gud sammen med oss – det er troens hemmelighet og troens mysterium.

Sal 34, 9a; Joh 6, 35; 12, 24; Apg 2, 42; 1. Kor 10, 17; 11, 23ff.